RESOLUCIÓN do 22 de xullo de 2009 pola que se fai pública a modificación das bases reguladoras das axudas do Instituto Galego de Promoción Económica para o apoio financeiro aos investimentos das pequenas e medianas empresas de Galicia financiados con fondos do Instituto de Crédito Oficial (ICO) ao abeiro das liñas ICO 2009, instrumentadas mediante convenio de colaboración entre o Instituto Galego de Promoción Económica e as entidades financeiras.
INSTITUTO GALEGO DE PROMOCIÓN ECONÓMICA — III. OUTRAS DISPOSICIÓNS — 04/08/2009

Mediante Resolución do 7 de abril de 2009 publicouse o acordo do Consello de Dirección do Instituto Galego de Promoción Económica que aprobou as bases reguladoras das axudas para o apoio financeiro aos investimentos das pequenas e medianas empresas, instrumentadas mediante convenio de colaboración subscrito entre o Igape, o ICO, as entidades financeiras e as sociedades de garantía recíproca adheridas (DOG nº 73, do 17 de abril).
As citadas bases reguladoras establecen os apoios ás pemes de acordo co establecido no artigo 13 do Regulamento 800/2008, do 6 de agosto (DOUE L 214, do 9 de agosto), polo que se declaran determinadas categorías de axuda compatibles co mercado común en aplicación dos artigos 87 e 88 do Tratado (Regulamento xeral de exención por categorías), tendo en conta que as ditas axudas soamente van dirixidas ás pequenas e medianas empresas, correspóndelles aplicar o artigo 15 do citado regulamento. Este artigo establece que a intensidade da axuda non poderá exceder o 20% dos custos subvencionables para o caso de pequenas empresas e do 10% para o caso de medianas empresas.
De acordo con todo o anterior, o Consello de Dirección do Igape acordou, na súa xuntanza do 15 de xullo de 2009, modificar as bases reguladoras das axudas para o apoio financeiro aos investimentos das pequenas e medianas empresas de Galicia, financiados con fondos do Instituto de Crédito Oficial (ICO) ao abeiro das liñas ICO 2009, instrumentadas mediante convenio de colaboración entre o Instituto Galego de Promoción Económica (Igape) e as entidades financeiras, modificación que afecta o contido do artigo 9.3º das ditas bases.
Por todo o anterior e en virtude das facultades que teño conferidas:
RESOLVO:
Primeiro.-Publicar a modificación do artigo 9.3º das bases reguladoras das axudas do Igape para o apoio financeiro aos investimentos das pequenas e medianas empresas de Galicia, financiados con fondos do Instituto de Crédito Oficial (ICO) ao abeiro das liñas ICO 2009, instrumentadas mediante convenio de colaboración entre o Instituto Galego de Promoción Económica (Igape) e as entidades financeiras, o cal quedaría redactado do seguinte xeito:
«9.3.-A concesión das axudas queda supeditada ao cumprimento da normativa vixente e, en especial, á da Unión Europea. Neses termos, serán compatibles con calquera outra axuda pública ou privada-salvo as referidas no parágrafo anterior-, pero en ningún caso illadamente ou en concorrencia con outras, poderán superar os límites máximos de intensidade de axuda establecidos pola Unión Europea no artigo 4 do Regulamento (CE) nº 1857/2006 da Comisión para as pemes do sector agrícola; para as pemes do sector da pesca as axudas de minimis totais que se concedan a unha mesma empresa non poderán superar 30.000 euros brutos durante calquera período de tres exercicios fiscais e para o resto das axudas a intensidade bruta da axuda non excederá o 20% dos custos subvencionables para o caso de pequenas empresas e do 10% para o caso de medianas empresas».
Segundo.-Esta resolución entrará en vigor o día seguinte ao da súa publicación no Diario Oficial de Galicia.
Santiago de Compostela, 22 de xullo de 2009.
Joaquín Varela de Limia de Cominges
Director xeral do Instituto Galego de Promoción Económica